Zatvoreni mješoviti investicioni fond

sa javnom ponudom u preoblikovanju

,,Invest nova fond“ a.d. Bijeljina

Broj: SK-I-07/2018

Bijeljina, 27. 04.2018. godine

Na osnovu člana 86. tačka v. i člana 180. tačka v. Zakona o investicionim fondovima („Službeni glasnik Republike Srpske“, broj: 92/06 i 82/15), člana 338. Zakona o privrednim društvima („Službeni glasnik Republike Srpske“, broj: 127/08, 58/09, 100/11, 67/13 i 100/17), člana 3. stav 1. Pravilnika kojim se uređuje postupak, troškovi i rokovi likvidacije investicionih fondova („Službeni glasnik Republike Srpske“, broj: 9/10) i člana 29. i 31. Statuta Zatvorenog mješovitog investicionog fonda sa javnom ponudom u preoblikovanju „INVEST NOVA FOND“ a.d. Bijeljina, skupština akcionara, po pribavljenom mišljenju Centralnog registra hartija od vrijednosti a.d. Banja Luka, u svojstvu depozitara, na sjednici održanoj dana 27.04.2018., donijela je

O D L U K U

o pokretanju postupka dobrovoljne likvidacije

Član 1.

Pokreće se postupak dobrovoljne likvidacije nad Zatvorenim mješovitim investicionim fondom sa javnom ponudom u preoblikovanju „INVEST NOVA FOND“ a.d. Bijeljina (u daljem tekstu: Fond) upisanom u sudskom registru dana 15.06.2007. godine, uz dozvolu Komisije za hartije od vrijednosti Republike Srpske (u daljem tekstu: Komisija) rješenjem broj: 01-UP-041-2453/07 od dana 15.06.2007. godine, sa osnovnim kapitalom u iznosu od 134.760.199 KM, matični broj 1-5399, broj računa kod poslovne banke “Nova banka” a.d. Banja Luka 5550010102253004, registrovano za obavljanje poslova „Trustovi fondovi i slični finansijski subjekti“.

Član 2.

Društvo za upravljanje investicionim fondovima „Invest nova“ a.d. Bijeljina imenuje se za likvidacionog upravnika sa ovlašćenjima i nadležnostima likvidacionog upravnika, saglasno odredbama Zakona o privrednim društvima („Službeni glasnik Republike Srpske“, broj: 127/08, 58/09, 100/11, 67/13 i 100/17) (u daljem tekstu: Društvo).

Član 3.

Društvo za upravljanje će dobrovoljnom likvidacijom Fonda završiti postupak potpunog preoblikovanja Zatvorenog investicionog fonda „Invest nova fond“ a.d. Bijeljina u skladu sa članom 1. Plana preoblikovanja zatvorenog investicionog fonda sa javnom ponudom „Invest nova fond“ a.d. Bijeljina br: SK-I-02/2016, od 1.07.2016. godine i u skladu sa članom 10. Odluke o djelimičnom preoblikovanju zatvorenog mješovitog investicionog fonda sa javnom ponudom u preoblikovanju „Invest nova fond“ ad Bijeljina br: SK-I-06/2017, od 24.04.2017. godine.

Član 4.

Društvo za upravljanje je odgovorno je za vođenje poslova Fonda i ono zastupa Fond u likvidaciji.

Član 5.

Društvo za upravljanje će:

- prvog radnog dana, računajući od dana donošenja odluke o dobrovoljnoj likvidaciji Fonda, obavjestiti Komisiju o donošenju odluke o dobrovoljnoj likvidaciji Fonda,

- u roku od tri dana od dana donošenja odluke o dobrovoljnoj likvidaciji Fonda, obavijestiti akcionare na način da javno objavi informaciju o donošenju odluke o dobrovoljnoj likvidaciji Fonda i javno objavi odluku o dobrovoljnoj likvidaciji Fonda u jednom dnevnom listu koji izlazi na teritoriji Republike Srpske, na internet stranici Banjalučke berze hartija od vrijednosti a.d. Banja Luka i na svojoj internet stranici,

- o svim aktivnostima koje su vezane za postupak likvidacije Fonda, izvještavati Komisiju jednom sedmično ili češće, ukoliko to zatraži Komisija,

- obavijestiti povjerioce o pokretanju postupka dobrovoljne likvidacije,

- obavljati druge poslove, saglasno odredbama Zakona o privrednim društvima.

Član 6.

Društvo za upravljanje će u postupku likvidacije Fonda za račun Fonda, završavati tekuće poslovanje Fonda, zaključivati samo one poslove koji su potrebni da se unovči imovina Fonda, kao što je prodaja imovine, plaćanje povjerilaca, naplata potraživanja i druge poslove nužne za likvidaciju Fonda.

Nakon pokretanja postupka likvidacije Fonda, obračunata a neisplaćena provizija za upravljanje može se isplatiti Društvu istovremeno sa srazmjernom isplatom likvidacione mase akcionarima Fonda.

Društvo za upravljanje, prilikom prodaje imovine Fonda, neće primjenjivati pravila o najvišim i najnižim dozvoljenim ulaganjima Fonda, propisanim statutom i prospektom Fonda.

Član 7.

Nakon što Fond izmiri svoje obaveze, preostala imovina Fonda će se raspodijeliti akcionarima Fonda, srazmjerno visini njihovih udjela u Fondu.

Imovina Fonda koja se sastoji od hartija od vrijednosti će se po nalogu Društva prenijeti sa računa Fonda na vlasničke račune akcionara kod Centralnog registra hartija od vrijednosti a.d. Banja Luka.

U slučaju kada se kao rezultat izračunavanja pripadajućeg broja akcija, u srazmjeri sa procentualnim učešćem u osnovnom kapitalu emitenta koje imaju akcionari iskaže razlomljeni broj akcija, vrši se zaokruživanje na niži cijeli broj kod akcionara kod kojih je razlomljeni broj akcije do 50% cijele akcije, odnosno na viši cijeli broj, ako je razlomljeni broj akcije 50% i više od 50% cijele akcije.

U slučaju obračunskog „manjka“, akcije će se dodavati akcionarima sa najmanjim brojem akcija, odnosno u slučaju obračunskog „viška“, akcije će se oduzimati od akcionara sa najvećim brojem akcija,

Član 8.

Društvo za upravljanje će u toku postupka dobrovoljne likvidacije Fonda u zakonom propisanim rokovima Komisiji dostaviti:

- Izvještaj o stanju fonda sa prijedlogom načina unovčenja imovine i

- Početni likvidacioni bilans stanja sa obrazloženjem pojedinačnih stavki imovine.

Član 9.

Nakon sprovedene likvidacije Fonda, Društvo za upravljanje će Komisiji dostaviti:

- Izvještaj o sprovedenoj likvidaciji Fonda i

- Završni likvidacioni bilans stanja.

Član 10.

Imenovanjem Društva za upravljanje za vođenje likvidacionog postupka, razrješiće se dužnosti članovi nadzornog odbora Fonda.

Član 11.

Ukupna naknada Društvu za obavljanje poslova dobrovoljne likvidacije Fonda iznosi 6.000 KM.

Član 12.

U postupku trajanja likvidacionog postupka, lice ovlašćeno za prijem pismena je Jelena Kostić.

Član 13.

Odluka o pokretanju postupka dobrovoljne likvidacije Fonda dostaviće se Okružnom privrednom sudu u Bijeljini radi upisa i objavljivanja u „Službenom glasniku Republike Srpske“.

Član 14.

Društvo za upravljanje će Okružnom Privrednom Sudu u Bijeljini dostaviti prijavu za brisanje Fonda iz sudskog registra zajedno sa rješenjem Komisije o okončanju postupka dobrovoljne likvidacije.

Član 15.

Rok za sprovođenje likvidacije Fonda je 14.10.2018. godine.

Član 16.

Poslovne knjige i dokumenta Fonda koje je prestalo likvidacijom čuvaće se u Arhivu Republike Srpske, odjeljenje u Zvorniku.

Član 17.

Na pitanja koja nisu regulisana ovom odlukom, shodno će se primjenjivati odredbe Zakona o privrednim društvima.

Član 18.

Ova Odluka stupa na snagu danom donošenja.

 PREDSJEDNIK SKUPŠTINE

Stevan Radić